钦定古今图书集成/理学汇编/文学典/第005卷 > 邵伯温闻见前录 > 《本朝古文》
## 钦定古今图书集成/理学汇编/文学典/第005卷 > 邵伯温闻见前录 > 《本朝古文》

本朝古文，柳开仲、涂穆修伯长首为之唱，尹洙、师鲁
兄弟继其后。欧阳文忠公早工偶俪之文，故试于国
学、南省，皆为天下第一，既擢甲科，官河南，始得师鲁，
乃出韩退之文学之，公之自叙云尔。盖公与师鲁于
文虽不同，公为古文则居师鲁后也。如《五代史》，公尝
与师鲁约分撰，故公谪夷陵日，贻师鲁书曰：“开正以
来，始似无事。始旧更前岁所作《十国志》，盖是进本，务
要卷多。今若便为正史，尽合删削，存其大者。细小之
事，虽有可纪，非干大体，自可存之。小说，不足以累正
史。”数日捡旧本，因尽删去矣，十亦去其三四。师鲁所
撰，在京师时不曾细看，路中细读乃大好。师鲁素以
史笔自负，果然河东一传大妙，修本所取法于此传，
亦有繁简未中者，愿师鲁删之则尽善也。正史更不
分五史，通为纪传。今欲将《梁纪》并汉、周，修且试撰，以
唐、晋师鲁为之，如前岁之议。其他列传约略，且将逐
代功臣，随纪各自撰传，待续次尽将五代列传姓名
写出，分为三，分手作传，不知如此于师鲁如何？吾辈
弃于时，聊欲因此粗“伸其志，少希后世之名。如修者，
幸与师鲁相依，若成此书，亦是荣事。今特告朱公，遣
此介奉咨，希一报如何便各下手，只候任进归，便令
赍《国志》草本去次”云云。其后师鲁死，无子。今欧阳公
《五代史》颁之学官，盛行于世，内果有师鲁之文乎？抑
欧阳公尽为之也？欧阳公志师鲁墓，论其文曰：“简而
有法。”公曰：“在孔子六经中，唯《春秋》可当。”则欧阳于师
鲁不薄矣。崇宁间，改修《神宗正史，欧阳公传》乃云：“同
时有尹洙者，亦为古文”，然洙之才不足以望修云。盖
史官皆晚学小生，不知前辈文字渊源自有次第也。